b'\n_START_ARTICLE_\nUmetna inteligenca v Sloveniji\n_START_PARAGRAPH_\nSlovenski znanstveniki aktivno prispevajo k raziskavam in razvoju na podro\xc4\x8dju umetne inteligence.\n_START_SECTION_\nZa\xc4\x8detki\n_START_PARAGRAPH_\nRaziskave umetne inteligence v Sloveniji so se za\xc4\x8dele okrog leta 1972 na Institutu "Jo\xc5\xbeef Stefan" v Ljubljani, nekoliko kasneje pa tudi na takratni Fakulteti za elektrotehniko Univerze v Ljubljani. Na Institutu "Jo\xc5\xbeef Stefan" je bila leta 1979 ustanovljena Skupina za umetno inteligenco, ki se je 1985 preimenovala v Laboratorij za umetno inteligenco. Na Fakulteti za elektrotehniko je bil ustanovljen laboratorij z enakim imenom leta 1981. Oba laboratorija je vodil akademik prof. Ivan Bratko in sta tesno sodelovala. Laboratorija sta postopoma prerasla v ve\xc4\x8d raziskovalnih odsekov na Institutu "Jo\xc5\xbeef Stefan" in ve\xc4\x8d raziskovalnih laboratorijev, ki delujejo v okviru Katedre za umetno inteligenco na Fakulteti za ra\xc4\x8dunalni\xc5\xa1tvo in informatiko Univerze v Ljubljani. Podobni laboratoriji in centri so se razvili tudi na ve\xc4\x8dini slovenskih univerz, nekaterih raziskovalnih institutih in nekaterih podjetjih, predvsem tistih s podro\xc4\x8dja ra\xc4\x8dunalni\xc5\xa1tva ter informacijsko-komunikacijskih tehnologij.'